MT Il-Ġurnal Uffiċjali tal-Unjoni Ewropea C 232/1

Opinjoni tal-Kumitat tar-Reġjuni dwar “Is-solidarjetà fis-saħħa: it-tnaqqis tal-inugwaljanzi fis-settur tas-saħħa fl-UE”

(2010/C 232/01)

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

Introduzzjoni

1. jilqa’ b’sodisfazzjon id-determinazzjoni tal-Kummissjoni li tappoġġja u tikkomplementa l-isforzi tal-Istati Membri u tal-awtoritajiet lokali u reġjonali biex jindirizzaw l-inugwaljanzi fis-settur tas-saħħa fl-Unjoni Ewropea. Huwa sinifikanti l-għarfien ta’ kemm hi kbira l-isfida biex jingħelbu d-differenzi li hemm bejn l-Istati Membri u fl-Istati Membri nnifishom fir-rigward tal-inugwaljanzi fis-saħħa. Il-Kumitat jemmen li l-Komunikazzjoni twassal tajjeb il-fehma tal-Kummissjoni li l-inugwaljanzi fis-settur tas-saħħa huma sfida għall-impenn tal-UE favur is-solidarjetà, il-koeżjoni soċjali u ekonomika, id-drittijiet tal-bniedem u l-ugwaljanza fl-opportunitajiet. Huwa japprova din il-fehma. Madankollu l-Kummissjoni setgħet enfasizzat iktar l-objettiv tal-“koeżjoni territorjali” li għadu kemm introduċa t-Trattat ta’ Lisbona.

2. jagħraf u jadotta d-definizzjoni tas-saħħa tad-WHO jiġifieri li “is-saħħa hija stat ta’ benesseri fiżiku u mentali komplet u mhux sempliċement in-nuqqas ta’ diżabilità jew mard”.

3. ifakkar lill-Kummissjoni li t-Trattat ta’ Lisbona issa jesiġi li, taħt l-Artikolu 3, l-istituzzjonijiet jippromovu l-benesseri taċ-ċittadini Ewropej.

4. jiġbed l-attenzjoni tal-Kummissjoni għall-ħidma li wettqet id-WHO, b’mod speċifiku Sir Michael Marmot, f’dokument intitolat “Closing the Gap in a Generation – Health Equity through action on the social determinants of health (Neliminaw id-differenzi tal-ġenerazzjoni – L-ugwaljanza fis-saħħa permezz ta’ azzjoni fuq il-fatturi soċjali li jidditerminaw is-saħħa)”. Il-KtR jemmen li dan għandu jkun riżors ewlieni għall-UE hija u tindirizza l-inugwaljanzi fis-saħħa.

5. jilqa’ l-evalwazzjoni tal-Kummissjoni li l-problema tal-inugwaljanzi relatati mas-saħħa hija kumplessa ħafna u l-mod ta’ kif tiżviluppa s-sitwazzjoni jiddependi minn bosta fatturi, b’mod partikulari l-għarfien li l-inugwaljanzi huma evidenti fil-livelli kollha, mil-livell Ewropew sa livelli iktar immedjati; ir-rwol tad-diżlivell soċjali u r-rabta mill-qrib bejn is-saħħa u l-ġid; il-konsegwenzi fuq is-saħħa li għandhom l-iżvantaġġ li jġarrbu l-gruppi vulnerabbli u esklużi mis-soċjetà; u l-effetti differenti ta’ deċiżjonijiet ta’ politika soċjali fil-fornimenti tal-kura tas-saħħa u tal-appoġġ soċjali.

6. jilqa’ l-bilanċ li l-karta fil-biċċa l-kbira tagħha ħolqot bejn kooperazzjoni Ewropea u sussidjarjetà, b’konformità mal-Artikolu 168 tat-Trattat dwar il-Funzjonament tal-Unjoni Ewropea (TFUE); iżda b’rabta ma’ dan jixtieq jiġbed l-attenzjoni għall-fatt li l-eliminazzjoni tal-inugwaljanzi fis-settur tas-saħħa fl-Istati Membri, anki skont it-Trattat ta’ Lisbona hija responsabbiltà tal-politiki nazzjonali tas-saħħa.

Kontribuzzjonijiet tal-politika tal-UE għat-tnaqqis tal-inugwaljanzi fis-settur tas-saħħa

7. jirrikonoxxi l-kontribuzzjoni li tista’ ssir minn politiki ta’ appoġġ tal-UE, ġeneralment b’konformità mal-objettiv stipulat fl-Artikolu 168 tat-TFUE, kif ukoll fl-Artikolu 35 tal-Karta tad-Drittijiet Fundamanetali, jiġifieri li “għandu jiġi żgurat livell għoli ta’ protezzjoni tas-saħħa tal-bniedem fid-definizzjoni u fl-implimentazzjoni tal-linji ta’ politika u l-attivitajiet kollha tal-Unjoni.”

8. ifakkar li “id-dritt ta’ aċċess għal kura preventiva tas-saħħa u d-dritt li tgawdi minn kura medika skont il-kondizzjonijiet stabbiliti mil-liġijiet u l-prattiċi nazzjonali” huwa stipulat fl-Artikolu 35 tal-Karta tad-Drittijiet Fundamentali tal-UE.

9. jilqa’ b’sodisfazzjon l-għanijiet ġenerali tal-Istrateġija tas-Saħħa tal-UE li tappoġġja l-aċċess għall-kura tas-saħħa u l-prevenzjoni tal-mard u l-promozzjoni ta’ prattiki ta’ għajxien b’saħħtu.

10. iħeġġeġ lill-Kummissjoni tiżgura mill-ġdid lill-Kumitat tar-Reġjuni li l-Proposta għal-Direttiva dwar l-applikazzjoni tad-drittijiet tal-pazjenti fil-kura tas-saħħa transkonfinali, jekk tiġi implimentata, ser tqis b’mod sħiħ l-impatt fuq l-inugwaljanza fis-settur tas-saħħa.

11. b’kunsiderazzjoni tal-enfasi li saret fuq l-Artikolu 168 TFUE dwar it-titjib tas-servizzi tas-saħħa fiż-żoni transkonfinali, il-Kumitat tar-Reġjuni jsejjaħ għal appoġġ għal dawk ir-reġjuni kontigwi fl-Istati Membri differenti sabiex jiġu żviluppati arranġament volontarji biex jitnaqqsu l-inugwaljanzi fis-settur tas-saħħa minn fruntiera għal oħra. F’dan ir-rigward il-Kumitat tar-Reġjuni jenfasizza l-opportunitajiet li joffri l-istrument tar-Raggruppament Ewropew għall-Kooperazzjoni Territorjali (REKT) li diġà ġie azzjonat minn bosta gruppi. Iżda l-Kumitat tar-Reġjuni huwa konvint li l-arranġamenti għal kura tas-saħħa transkonfinali usa’ għandhom jiġu valutati b’attenzjoni sabiex jiġi żgurat li l-moviment ta’ pazjenti minn fruntiera għal oħra ma jagħtix vantaġġ lil dawk il-gruppi li diġà jibbenefikaw mill-kura tas-saħħa u jinħoloq żvantaġġ għal oħrajn, bir-riżultat li l-inugwaljanzi fis-settur tas-saħħa jkomplu jiħraxu. Għandu jittieħed impenn favur ir-reġjuni kollha li jiżgura li l-arranġamenti transkonfinali ser jagħtu aċċess ġust għall-promozzjoni tas-saħħa tal-gruppi vulnerabbli u bi prestazzjonijiet baxxi, fejn id-drittijiet ta’ dawn il-gruppi jikkompetu għar-riżorsi tal-kura tas-saħħa. L-aċċess għall-kura tas-saħħa transkonfinali għandu jkun disponibbli biss wara awtorizzazzjoni minn qabel sabiex l-individwi bi dħul baxx ikollhom aċċess ugwali għas-servizzi.

12. jilqa’ b’sodisfazzjon l-għarfien tar-rwol tal-Politika Agrikola Komuni b’relazzjoni ma’ kwistjonijiet tas-saħħa u jirrikonoxxi l-kontribut ta’ programmi bħall-iskemi Ħalib għall-Iskejjel, Ikel għal dawk l-iktar neqsin, u Frott għall-Iskejjel favur l-appoġġ tan-nutrizzjoni u l-prattiki ta’ għajxien f’saħħtu. L-ikel provdut f’postijiet pubbliċi bħal fl-iskejjel u l-isptarijiet, fejn jista’ jkun, għandu jkun ibbażat fuq il-provvediment ta’ ikel tajjeb għas-saħħa, sustanzjuż u li jkun ġej minn sorsi lokali. Nilqgħu wkoll l-għarfien tal-impatt li jista’ jkollhom il-PAK u politiki oħrajn fuq is-saħħa fiż-żoni rurali permezz ta’ azzjoni rilevanti għall-aspetti soċjali li jidditerminaw is-saħħa. Il-KtR jirrikonoxxi li ż-żoni rurali għandhom sfidi speċifiċi fis-settur tas-saħħa: aċċess mhux adatt għall-kura tas-saħħa f’żoni rurali jista’ jirriżulta f’nuqqasijiet tas-saħħa f’xi Stati Membri; u r-rabta bejn l-ekonomija agrikola u l-migrazzjoni tista’ tirriżulta f’komunitajiet bi ħtiġijiet u inugwaljanz partikolari fejn tidħol is-saħħa. Fiż-żewġ każijiet, il-PAK tista’ taqdi rwol fit-titjib tal-kondizzjonijiet tal-għajxien, u għaldaqstant hija sinifikanti.

13. ma jaqbilx li huwa suffiċjenti li ngħidu li l-politika tal-ambjent tal-UE u l-politiki tas-suq taħt il-Politika Agrikola Komuni jappoġġjaw firxa ta’ inizjattivi li jistgħu jikkontribwixxu għat-titjib fis-saħħa. Għalkemm il-PAK għandha l-potenzjal li tagħti kontribuzzjoni, mhijiex strutturata biex tagħti prijorità lis-saħħa jew l-inugwaljanzi fis-settur tas-saħħa u huwa leġittimu li nikkunsidraw l-impatt negattiv fuq is-saħħa li jista’ jirriżulta minn approċċ mhux ibbilanċjat fil-qasam tal-produzzjoni tal-prodotti tal-ħalib u tal-laħam meta mqabbel mal-frott u l-ħxejjex. Teżisti l-opportunità li dawn l-iżbilanċi jiġu riveduti fir-riforma tal-PAK u l-importanza li saħħa tajba u ekwitabbli tingħata appoġġ għandha tiġi enfasizzata f’kull stadju tal-proċess ta’ riforma.

Inugwaljanzi fis-saħħa u kwistjonijiet ekonomiċi

14. jiddispjaċih li l-Kummissjoni ma tindirizzax b’mod sħiħ il-kwistjoni tar-relazzjoni diretta bejn l-użu eċċessiv tal-alkoħol u ta’ drogi oħrajn, il-mard u l-inugwaljanzi fis-settur tas-saħħa. Fir-rigward tal-alkoħol, il-KtR jirrikkonoxxi l-isfida partikulari li dan joħloq għal dawk li jfasslu l-politika u li jridu jikkunsidraw il-konsegwenzi tal-problema fuq l-ekonomija lokali u reġjonali, fejn jidħlu aspetti kemm pubbliċi kif ukoll privati.. F’dan il-kuntest huwa tajjeb li jiġi rikonoxxut li r-regolazzjoni tal-konsum toħloq xi diffikultajiet, iżda din mhijiex raġuni biex ninjoraw l-impatt tal-alkoħol fuq is-saħħa, u lanqas biex nagħtu anqas kas tal-abbuż tal-alkoħol u ta’ kull sustanza oħra li hi kapaċi tibdel l-istat psikiku tal-bniedem.

15. jirrikonoxxi li l-Istati Membri tal-UE qed jiffaċċjaw kriżi finanzjarja u ekonomika serja u li din ser ikollha impatt inevitabbli fuq is-saħħa u l-benesseri taċ-ċittadini tagħha. Waqt li huwa minnu li l-qagħda ekonomika tista’ tkompli żżid id-differenzi li jeżistu fil-kondizzjonijiet tas-saħħa, din is-sitwazzjoni m’għandhiex tkun skuża biex ma nadattawx il-politiki b’tali mod li jindirizzaw aħjar l-inugwaljanzi. Il-falliment tal-istituzzjonijiet finanzjarji madwar id-dinja jobbliga lill-Istati Membri, lir-reġjuni u lil-lokalitajiet li jirrivedu l-approċċ tagħhom għall-bini ta’ komunitajiet sostenibbli. Politiki ffokati wisq fuq il-prosperità ekonomika jistgħu jirriżultaw f’inugwaljanzi fis-settur tas-saħħa. Waqt li d-diffikultajiet ekonomiċi jistgħu jirriżultaw f’livell iktar baxx ta’ prosperità ekonomika, m’għandhomx ixekklu l-għoti ta’ iktar prijorità lit-tnaqqis tal-inugwaljanzi ekonomiċi, soċjali u fis-settur tas-saħħa. Issa l-Kummissjoni għandha l-opportunità, fil-kuntest tal-FP7 u l-ippjanar baġitarju, li tirrivedi l-prijoritajiet u tenfasizza iktar il-miżuri li jindirizzaw l-inugwaljanza.

16. jissuġġerixxi li d-diffikultajiet ekonomiċi attwali jfissru li d-dimensjoni ekonomika tas-servizzi tal-kura tas-saħħa u l-impatt ekonomiku ta’ popolazzjoni b’saħħitha qed isiru dejjem iktar importanti. Is-servizzi tal-kura tas-saħħa jħaddmu għadd sinifikanti ta’ nies u jiġġeneraw prosperità ekonomika permezz ta’ setturi assoċjati bħar-riċerka u l-innovazzjoni fis-saħħa, inklużi wkoll l-opportunitajiet li qed jinħolqu fl-ekonomiji emerġenti. Fl-istess waqt, it-telfien ta’ elementi tal-forza tax-xogħol b’konsegwenza ta’ mewt prematur jew korriment jirrappreżenta tnaqqis fil-produttività u żjieda fil-pressjoni fuq is-sistemi ta’ appoġġ soċjali.

17. jappoġġja r-rikonoxximent tal-importanza ta’ saħħa aħjar għall-gruppi kollha tal-popolazzjoni fil-kuntest ta’ popolazzjoni li qed tixjieħ. Sistemi ta’ ħarsien soċjali diġà qed iġarrbu l-effetti ta’ demografika tal-popolazzjoni li qed tinbidel. Waqt li nilqgħu l-fatt li n-nies qed jgħixu iktar, jekk is-sistemi ta’ ħarsien soċjali ser jibqgħu fil-livell li l-Ewropej tgħallmu jistennew, irid isir iktar biex tiġi ġġestjonata d-domanda għas-servizzi. Għaldaqstant hija prijorità li jiżdiedu s-snin ta’ saħħa tajba għal dawk bl-agħar prospetti. Meta wieħed iqis l-estent tal-bidliet soċjoekonomiċi li popolazzjoni li qed tixjieħ fl-UE se ġġib magħha, il-KtR jixtieq jenfasizza l-importanza tar-riċerka u l-iżvilupp li jimmiraw lejn it-titjib tal-kura tas-saħħa għall-anzjani.

Il-kontribuzzjoni tal-politika ta’ koeżjoni tal-UE għat-tnaqqis tal-inugwaljanzi fis-settur tas-saħħa

18. japprova l-istqarrija li l-politika ta’ koeżjoni tal-UE hija ta’ importanza ċentrali biex jintlaħqu l-objettivi tal-UE2020 rigward il-koeżjoni ekonomika u soċjali u li tista’ tkun għodda b’saħħitha biex tindirizza l-inugwaljanzi fis-settur tas-saħħa. L-iżvilupp u l-ftehim dwar l-istrateġija UE2020, fejn għandha tiġi kkunsidrata l-allokazzjoni tal-fondi strutturali mill-2013 ’il quddiem, ser iservi ta’ opportunità tajba fis-sena 2010. Il-Kumitat jistenna li l-istrateġija UE2020 tiffoka b’mod sħiħ fuq il-ġlieda kontra l-esklużjoni, li jista’ jkollha rabta ċara mal-inugwaljanzi fis-settur tas-saħħa.

19. jemmen li l-fondi strutturali tal-UE jistgħu jintużaw bħala parti minn strateġija tal-iżvilupp reġjonali għall-bini tal-kura tas-saħħa lokali. Dan għaliex mhux iċ-ċittadini Ewropej kollha għandhom aċċess għal opportunitajiet ugwali, inklużi opportunitajiet marbutin mas-saħħa, li huwa wieħed mill-għanijiet fundamentali tal-politika ta’ koeżjoni tal-UE u tal-fondi strutturali.

20. jagħraf it-tliet oqsma fejn jista’ jsir titjib li identifikat il-Kummissjoni: l-għarfien tal-opportunità li jintużaw fondi f’dan il-qasam, il-koordinazzjoni bejn it-taqsimiet tal-politika nazzjonali u l-kapaċità teknika biex jiġu żviluppati investimenti f’dan il-qasam. Madankollu, mhuwiex neċessarjament il-każ li dawn huma l-oqsma l-iktar prijoritarji. B’mod partikulari, jista’ jkollha impatt ikbar il-koordinazzjoni bejn l-aġenziji reġjonali u lokali, fejn dawn huma responsabbli għall-forniment dirett tas-servizzi. Barra minn hekk, il-kapaċità teknika tista’ teżisti fil-livell nazzjonali iżda mhux fl-aġenziji tas-saħħa fil-livell reġjonali u lokali, u għaldaqstant interventi għandhom jiġu mmirati lejn il-livell adatt sabiex jintlaħqu l-għanijiet mixtieqa.

Il-ġbir, il-monitoraġġ u l-analiżi tad-data

21. jappoġġja s-suġġeriment li l-kejl tal-progress lejn l-aġenda UE2020 jista’ jiġi żviluppat iktar biex jirrifletti l-importanza li jitnaqqsu l-inugwaljanzi fis-settur tas-saħħa. L-indikatur tas-snin ta’ ħajja b’saħħitha jipprovdi kejl wieħed tal-qagħda tas-saħħa, iżda jrid jiġi supplimentat minn miżuri li jirriflettu l-importanza li tiċkien il-qasma bejn dawk li l-iktar u l-inqas f’saħħithom.

22. jaċċetta l-evalwazzjoni tad-differenzi bejn l-Istati Membri f’dak li jirrigwarda l-ġbir u l-analiżi tad-data. L-iżvilupp ta’ indikaturi tas-saħħa mill-EUROSTAT għandu jkun ta’ għajnuna. Barra minn hekk jemmen li l-appoġġ reċiproku bejn l-Istati Membri permezz ta’ skambju tal-għarfien prattiku dwar it-titjib tal-kura tas-saħħa huwa strument effettiv li permezz tiegħu jistgħu jitnaqqsu d-differenzi bejn l-Istati Membri f’dan ir-rigward..

23. iħeġġeġ lill-Kummissjoni tirrikonoxxi l-isfidi partikulari fil-monitoraġġ tal-qagħda tas-saħħa fost il-migranti u l-komunitajiet tal-migranti. Popolazzjonijiet transitorji jew migratorji għandhom inqas ċans li jkollhom qagħda tas-saħħa tajba u jistgħu jsibu ruħhom wiċċ imb’ wiċċ ma’ ostakoli meta jipprovaw jaċċessaw l-appoġġ soċjali. Il-Komunikazzjoni tidentifika l-migranti bħala grupp vulnerabbli. Meta jintlaħaq l-għan ta’ monitoraġġ effettiv tad-data, għandha tingħata attenzjoni lill-isfidi speċifiċi ta’ monitoraġġ tal-qagħda tas-saħħa tal-gruppi migratorji jew transitorji.

24. iħeġġeġ lill-Kummissjoni tagħraf l-inugwaljanzi bejn in-nisa u l-irġiel fil-qasam tas-saħħa u tappoġġja l-ġbir, il-monitoraġġ u l-analiżi ta’ data dwar is-saħħa klassifikata skont is-sess u statistika abbażi tal-ġeneru. Għandha tingħata attenzjoni partikolari lid-dritt tan-nisa u tal-irġiel biex jaċċessaw kura tas-saħħa preventiva bil-għan li jiġu indirizzati b’mod effettiv id-differenzi bejn u fi ħdan l-Istati Membri.

Ir-rwol tal-awtoritajiet reġjonali u lokali

25. jilqa’ b’sodisfazzjon l-għarfien tar-rwol tal-awtoritajiet reġjonali u lokali, kemm fil-forniment tal-kura tas-saħħa kif ukoll fl-għoti ta’ servizzi relatati mal-aspetti soċjali li jidditerminaw is-saħħa.

26. jissuġġerixxi li ssir iktar enfasi fuq l-importanza tal-azzjoni lokali fil-promozzjoni ta’ stil ta’ ħajja b’saħħitha u jiġu evitati l-kondizzjonijiet li jwasslu għall-mard. Xi reġjuni diġà żviluppaw l-istrateġiji tagħhom sabiex jiksbu l-għanijiet tal-Komunikazzjoni u sabiex jiġi definit qafas għal politika ġenerali tas-saħħa. Il-Kumitat jenfasizza li l-programmi edukattivi fl-iskejjel huma kruċjali għall-promozzjoni ta’ konsum ta’ ikel tajjeb għas-saħħa u ta’ għajxien f’saħħtu. Jeżistu ħafna aġenziji li huma f’qagħda li jikkontribwixxu għal azzjoni preventiva iktar b’saħħita, iżda f’ħafna każi prevenzjoni effettiva tesiġi attività lokali maħsuba tajjeb għall-ħtiġijiet ta’ komunitajiet partikulari. Waqt li n-natura tal-problemi li jwasslu għall-mard tista’ tkun komuni fl-Istati Membri, il-komunikazzjoni tal-messaġġi dwar għajxien b’saħħtu ta’ sikwit teħtieġ interventi fuq skala żgħira li jissejsu fuq l-għarfien lokali. Dawn l-interventi jistgħu jkunu effettivi f’lokalitajiet mifruxa madwar ħafna Stati Membri – żoni separati ġeografikament jista’ jkollhom sfidi simili, bħal rata għolja ta’ qgħad mill-għeluq ta’ impjanti tal-industrija tal-manifattura (heavy industry). Azzjoni futura għandha tfittex li torbot flimkien il-komunitajiet iż-żgħar ta’ madwar l-UE li qed jiffaċċjaw sfidi simili li forsi ma jaqsmux mal-ġirien reġjonali tagħhom li huma iktar fil-qrib. Kollaborazzjoni fil-livell nazzjonali tista’ tonqos milli tkun effettiva fir-rigward tal-kisba ta’ approċċi effettvi f’komunitajiet partikularment żgħar.

27. jappoġġja bis-sħiħ il-fehma tal-Kummissjoni li t-titjib fl-iskambju tal-informazzjoni u l-koordinazzjoni tal- politiki bejn livelli differenti tal-gvern u setturi differenti jista’ joħloq azzjoni iktar effettiva u jirriżulta f’impatt ikbar u iktar konsistenti. Il-Kumitat jissuġġerixxi li din il-fehma titwassal b’iktar forza: mhux biss li l-koordinazzjoni u l-iskambju jistgħu jwasslu għal azzjoni iktar effettiva u li tħalli impatt, iżda wkoll li din hija prekondizzjoni importanti għat-tnaqqis tal-inugwaljanzi fis-settur tas-saħħa. L-impenn għat-tnaqqis tal-inugwaljanzi tas-saħħa joffri opportunità importanti għall-Istati Membri biex jikkonsidraw il-livell ta’ kooperazzjoni fi ħdan il-konfini tagħhom, biex jitgħallmu minn dawk l-Istati Membri li kellhom suċċess fit-tiswir ta’ sħubijiet bejn il-livelli tal-gvern u setturi differenti.

Strutturi ta’ kooperazzjoni fil-livell tal-UE

28. itenni l-interess li diġà wera l-Kumitat tar-Reġjuni li l-enfasi fuq l-inugwaljanzi fis-saħħa tiġi żviluppata f’kooperazzjoni reġjonali fil-qasam. Il-Kumitat tar-Reġjuni huwa impenjat favur il-prinċipju tal-interazzjoni strutturata mmexxija minn membri tal-Kumitat. Il-Kumitat huwa interessat ukoll li juża din l-interazzjoni strutturata biex jaħdem f’kollaborazzjoni mad-DĠ SANCO u l-ħidma tiegħu fil-qasam tal-inugwaljanzi fis-settur tas-saħħa.

29. jemmen li interazzjoni strutturata mill-Kumitat tar-Reġjuni għandha tiġi ssuplimentata mir-rappreżentazzjoni tiegħu f’kumitati tal-UE relatati mas-saħħa u gruppi ta’ ħidma li jindirizzaw is-settur tas-saħħa. Waqt li huwa rikonoxxut li huwa fid-diskrezzjoni tal-Istati Membri lil minn jaħtru bħala rappreżentanti biex jattendu dawn il-gruppi ta’ ħidma, ikun ta’ benefiċċju li jiġi rivedut il-progress li sar fil-livell lokali u reġjonali fir-rigward tal-ġlieda kontra l-inugwaljanzi fis-settur tas-saħħa.

Gruppi vulnerabbli

30. jilqa’ b’sodisfazzjon ir-rikonoxximent tal-ħtiġijiet tal-gruppi vulnerabbli u l-attenzjoni partikulari li għandha tingħata lin-nies li jgħixu fil-faqar u li huma parti minn gruppi żvantaġġati, bħall-migranti, il-minoritajiet etniċi, il-persuni b’diżabilitajiet, l-anzjani u t-tfal li jgħixu fil-faqar.

31. jitlob li jitqiesu l-ħtiġijiet ta’ gruppi vulnerabbli oħrajn, b’mod partikulari fejn l-inugwaljanzi fis-saħħa jistgħu joħorġu fid-dieher maż-żmien. Sabiex nindirizzaw il-problema tal-inugwaljanza li tista’ tiġi evitata, huwa kritiku li nifhmu n-natura tas-soċjetà li qed tinbidel u l-inugwaljanzi li jirriżultaw minn dan. Dan jista’ jinkludi l-ħtiġijiet ta’ adulti iżolati b’ riżultat ta’ familji li jisfaxxaw, persuni mċaħħdin mil-libertà u persuni istituzzjonalizzati, jew persuni li jgħixu f’żoni rurali b’bażi ekonomika qed tiddgħajjef. Għandha titqies ukoll l-importanza li wieħed jifhem l-influwenzi soċjali u kulturali prevalenti fi gruppi differenti tal-komunità minħabba l-effett sinifikanti li jista’ jkollhom fuq l-imġiba ta’ individwu.

32. jenfasizza li azzjoni li tappoġġja gruppi vulnerabbli għandha tirrikonoxxi l-ambigwità inerenti fl-identifikar ta’ “migranti”. Fejn jidħlu l-inugwaljanzi fis-settur tas-saħħa, il-movimenti tal-popolazzjoni, irrispettivament minn jekk isirux ġewwa l-UE stess jew minn barra l-UE, jistgħu jirriżultaw fi żvantaġġi soċjali, aċċess limitat ħafna għal appoġġ soċjali u għaldaqstant inugwaljanzi fis-saħħa. Il-gruppi tal-popolazzjoni li ċċaqilqu fl-UE m’għandhomx aċċess ugwali għas-servizzi u jistgħu jisfaw pereżempju bla dar. Il-kundizzjoni li tkun bla dar tista’ tħalli impatt kbir fuq is-saħħa. Għandha tittieħed azzjoni speċifika sabiex tiġi kkunsidrata l-qagħda tas-saħħa ta’ popolazzjonijiet li jiċċaqilqu fl-UE.

Ir-rwol reġjonali u lokali fil-għoti ta’ fondi u servizzi

33. jemmen li fejn jeżistu flussi ta’ fondi mmirati lejn is-saħħa, l-awtoritajiet lokali u reġjonali għandhom jingħataw il-flessibilità li jagħżlu jekk jitfgħux l-enfasi fuq l-iżvilupp tal-ħiliet, tal-għarfien u tal-kapaċità fl-aġenziji ta’ forniment jew fuq l-iżvilupp tal-infrastruttura tal-kura tas-saħħa. Waqt li investiment fl-infrastruttura tas-saħħa jista’ jkun prijorità f’xi Stati Membri u xi reġjuni jew lokalitajiet fejn l-infrastruttura mhijiex żviluppata sal-livell meħtieġ, f’żoni oħra fejn hemm inugwaljanzi sinifikanti fis-settur tas-saħħa, l-infrastruttura tas-saħħa hija żviluppata sew. F’dawn iż-żoni l-investiment isir f’livell lokali ħafna sabiex jiġu żviluppati l-ħiliet, l-għarfien u l-kapaċità kemm fl-aġenziji tas-saħħa kif ukoll fil-popolazzjoni lokali.

34. filwaqt li jirrikonoxxi li l-implimentazzjoni nazzjonali tal-leġislazzjoni Komunitarja dwar is-Saħħa u s-Sikurezza fil-post tax-xogħol tikkontribwixxi għal ugwaljanza fis-saħħa nazzjonali billi tħares is-saħħa tal-ħaddiema, jemmen li anki l-awtoritajiet reġjonali u lokali jista’ jkollhom rwol fit-tiswir tal-aħjar prattika fl-impjieg. Dan huwa rilevanti għall-awtoritajiet kemm bħala entitajiet sinifikanti li jħaddmu fir-reġjuni u l-lokalitajiet tagħhom, kif ukoll bħala awtoritajiet li kapaċi jinfluwenzaw il-prattiki fl-impjieg ta’ organizzazzjonijiet u partijiet interessati oħrajn fir-reġjuni u l-lokalitajiet tagħhom.

35. ifakkar fit-talba għal aktar ċertezza legali għall-fornituri tas-servizzi soċjali ta’ interess ġenerali f’relazzjoni mar-regoli tal-kompetizzjoni tal-UE u jistenna li l-Kummissjoni taċċetta din il-proposta fil-programm ta’ ħidma tagħha tal-2010. F’dan ir-rigward jirrimarka l-impenn li għamel il-President tal-Kummissjoni Ewropea biex jelabora qafas ta’ kwalità għas-servizzi pubbliċi.

Rakkomandazzjonijiet

Il-Kumitat tar-Reġjuni jirrakkomanda:

36. Aktar rikonoxximent fi ħdan l-istrateġija UE 2020 li s-saħħa u l-benesseri huma punti ewlenin fil-ġlieda kontra l-esklużjoni.

37. Il-possibbiltà li jintużaw il-fondi strutturali sabiex jgħinu fl-indirizzar ta’ inugwaljanzi fis-settur tas-saħħa.

38. L-inklużjoni ta’ indikaturi lil hinn minn dak tas-snin ta’ ħajja f’saħħitha fil-monitoraġġ tal-aġenda ta’ Lisbona, speċifikament indikaturi li jirriflettu d-differenzi fil-qagħda tas-saħħa bejn gruppi differenti.

39. Ir-rikonoxximent li l-kriżi finanzjarja attwali se tkompli żżid l-inugwaljanzi fis-saħħa taċ-ċittadini tal-UE li jsibu ruħhom qiegħda, bla dar jew fi stat ta’ faqar. Minflok iħeġġeġ iktar investiment fil-finanzjar ta’ programmi bħal FP7 u PROGRESS sabiex l-awtoritajiet lokali u reġjonali jkollhom l-għajnuna biex jindirizzaw l-inugwaljanzi fis-saħħa kemm fuq medda qasira ta’ żmien waqt il-ħruġ mill-programmi attwali kif ukoll fit-tul biex tiġi miġġielda l-problema tal-qasma li qed tikber fis-settur tas-saħħa.

40. L-għarfien u t-tixrid mill-UE tal-Kummissjoni tad-WHO dwar l-aspetti soċjali li jidditerminaw is-saħħa, kif ukoll ir-reazzjonijiet tal-gvernijiet nazzjonali għall-Kummissjoni tad-WHO.

41. Impenn favur il-metodu miftuħ ta’ koordinazzjoni bħala għodda ta’ skambju tal-aħjar prattika u jsir benchmarking sabiex jiġu indirizzati l-inugwaljanzi fis-saħħa madwar l-Istati Membri mingħajr ma jiddgħajfu l-isforzi li diġà qed jittieħdu fil-livell lokali u reġjonali.